ET Euroopa Liidu Teataja C 100/47

29. jaanuaril 2010 esitatud hagi — Bank Melli Iran versus nõukogu

(Kohtuasi T-35/10)

2010/C 100/72

Kohtumenetluse keel: inglise

Pooled

Hageja: Bank Melli Iran (Teheran, Iraan) (esindaja: advokaat L. Defalque)

Kostja: Euroopa Liidu Nõukogu

Hageja nõuded

— tühistada nõukogu määruse (EÜ) nr 1100/2009 (mis käsitleb Iraani vastu suunatud piiravaid meetmeid) lisa B jao punkt 4 ning nõukogu 18. novembri 2009. aasta otsus;

— mõista hageja käesoleva hagiga seotud kohtukulud välja nõukogult.

Väited ja peamised argumendid

Käesolevas asjas palub hageja tühistada osaliselt nõukogu 17. novembri 2009. aasta määrus (EÜ) nr 1100/2009 (1), millega rakendatakse määruse (EÜ) nr 423/2007 (2) (mis käsitleb Iraani vastu suunatud piiravaid meetmeid) artikli 7 lõiget 2 ning tunnistatakse kehtetuks otsus 2008/475/EÜ (3), osas, milles hageja on kantud füüsiliste ja juriidiliste isikute, üksuste ja asutuste loetellu, kelle rahalised vahendid ja majandusressursid on vastavalt sellele sättele külmutatud.

Hageja palub tühistada lisa B jao punkt 4 hagejat puudutavas osas ning esitab oma nõuete toetuseks järgmised väited.

Esiteks väidab hageja, et vaidlustatud määrus ja vaidlustatud otsus võeti vastu hageja kaitseõigusi ning eelkõige tema õigust õiglasele asja arutamisele rikkudes, kuna talle ei esitatud ühtegi tõendit või dokumenti, mis nõukogu väiteid toetaksid. Lisaks kinnitab hageja, et 2008. aasta otsusele täiendavad väited on ebamäärased, ebaselged ning hagejal ei olnud võimalik neile vastata, kuna keelduti teda ära kuulamast.

Hageja väidab veel, et kostja on rikkunud kohustust esitada piisavad põhjendused.

Teiseks väidab hageja, et nõukogu ei esitanud individuaalseid ja konkreetseid põhjusi, mis õigustaksid vaidlustatud aktide vastuvõtmist, rikkudes määruse nr 423/2007 artikli 15 lõiget 3.

Kolmandaks väidab hageja, et kostja on vääralt tõlgendanud määruse nr 423/2007 artikli 7 lõike 2 punkte a, b ja c, kuna hageja arvates ei selgitanud kostja, mil moel tõendab hageja tavapärane pangandustegevus tema osalust niisuguses Iraani tuumaenergiaalases tegevuses, mis kujutab endast tuumarelvade leviku ohtu, või otsest seotust sellega.

Lisaks vaidlustab hageja Üldkohtu 14. oktoobri 2009. aasta otsuse (4) õiguspärasuse, mille peale hageja esitas apellatsioonkaebuse Euroopa Kohtule (5) ja milles Üldkohus jättis rahuldamata tema taotluse tühistada nõukogu 23. juuni 2008. aasta otsus nr 2008/475/EÜ (6). Sellega seoses väidab hageja, et Üldkohus rikkus õigusnormi, kui ta leidis, et määrus nr 423/2007 ja otsus nr 2008/475/EÜ olid õiguspäraselt vastu võetud kvalifitseeritud häälteenamusega, mitte liikmete ühehäälsuse otsusega. Hageja on arvamusel, et kuna määrus nr 423/2007 on käesoleva hagiga vaidlustatud määruse ja otsuse vastuvõtmise õiguslik alus, on eelnimetatud arutluskäik kohaldatav käesoleva hagi suhtes. Seega väidab hageja, et nõukogu rikkus asutamislepingus, selle rakendamist käsitlevates õigusnormides ja ühise seisukoha 2007/140/ÜVJP (7) artikli 7 lõikes 2 sisalduvaid olulisi menetlusnorme.

Hageja vaidlustab Üldkohtu otsuse osas, milles kohus leidis, et määruse nr 423/2007 artikli 7 lõikel 2 põhinev nõukogu kaalutlusõigus on autonoomne ja et ÜRO julgeolekunõukogu otsused ei oma seega asjas tähtsust, rikkudes proportsionaalsuse ja omandiõiguse põhimõtteid. Hageja väidab, et sama arutuskäik kehtib ka käesolevas kohtuasjas vaidlustatud määruse ja vaidlustatud otsuse kohta, kuna nõukogu ei võtnud arvesse ÜRO julgeolekunõukogu otsuseid ning rikkus seetõttu proportsionaalsuse ja omandiõiguse põhimõtteid.

(1) ELT 2009 L 303, lk 31.

(2) Nõukogu 19. aprilli 2007. aasta määrus (EÜ) nr 423/2007, mis käsitleb Iraani vastu suunatud piiravaid meetmeid, ELT 2007 L 103, lk 1.

(3) Nõukogu 23. juuni 2008. aasta otsus, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid) artikli 7 lõiget 2, ELT 2008 L 163, lk 29.

(4) Üldkohtu 14. oktoobri 2009. aasta otsus kohtuasjas T-390/08: Bank Melli Iran vs. nõukogu, kohtulahendite kogumikus veel avaldamata.

(5) Kohtuasi C-548/09 P: Bank Melli Iran vs. nõukogu.

(6) ELT 2008 L 163, lk 29.

(7) Nõukogu 27. veebruari 2007. aasta ühine seisukoht 2007/140/ÜVJP, mis käsitleb Iraani vastu suunatud piiravaid meetmeid, ELT 2007 L 61, lk 49.